వైకుంఠ పెరుమాళ్ ఆలయం

వైకుంఠ పెరుమాళ్ ఆలయం తమిళనాడు రాష్ట్రంలోని కాంచీపురం జిల్లాలో ఉన్న ఉతిరమేరూర్‌ పట్టణంలో ఉన్న ఒక ప్రముఖ హిందూ దేవాలయం. ఈ ఆలయం హిందూ దేవుడైన విష్ణువుకు అంకితమైంది. ఈ ఆలయం ద్రావిడ శిల్పకళ శైలిలో నిర్మించబడింది. విష్ణువును ఇక్కడ వైకుంఠ పెరుమాళ్‌గా, ఆయన సహధర్మిణి లక్ష్మీ దేవిని ఆనందవల్లి దేవిగా పూజిస్తారు. ఈ ఆలయాన్ని తొలుత పల్లవులు నిర్మించగా, తరువాత కాలంలో చోళులు అదనపు నిర్మాణాలు చేశారు.

ఈ ఆలయం ప్రత్యేకంగా చోళుల పాలన సమయంలో గ్రామ పరిపాలన కోసం ప్రజాప్రతినిధులను ప్రజాస్వామ్య పద్ధతిలో ఎన్నుకునే విధానాన్ని వివరించే శాసనాల కోసం ప్రసిద్ధి చెందింది. ఈ శాసనాలు పరాంతక చోళుడు I (క్రీ.శ. 907–955) కాలానికి చెందినవిగా భావించబడుతున్నాయి. ఈ విష్ణు ఆలయం నరసింహ పురాణంలో కూడా ప్రస్తావించబడినట్లు చెబుతారు.

ఈ ఆలయాన్ని ఒక వారసత్వ స్మారకంగా ప్రకటించి, పురావస్తు సర్వే శాఖ, భారతదేశం పరిపాలనలో ఉంచారు. అప్పటి భారత ప్రధాన మంత్రి అయిన రాజీవ్ గాంధీ ఈ ఆలయాన్ని సందర్శించిన తర్వాత ఇక్కడి ప్రజాస్వామ్య ఎన్నికల విధానంతో ప్రేరణ పొందారని, గ్రామ స్థాయి స్థానిక సంస్థల వ్యవస్థ అయిన పంచాయతీ రాజ్ ను మెరుగుపరచాలని ఆయన సూచించినట్లు పేర్కొనబడింది.

చరిత్ర
250px|thumb|left|ఆలయ గోడలపై ఉన్న శాసనాలు

ఉత్తిరమెరూర్ ప్రాంతం పల్లవులు, చోళులు, పాండ్యులు, సాంబువరాయులు, విజయనగర రాయలు, నాయకుల పాలనలో ఉండేది. ఆలయంలో లభించిన శాసనాల ప్రకారం, పల్లవ రాజైన నందివర్మన్ II (పల్లవమల్ల) (క్రీ.శ. 730–795) సుమారు క్రీ.శ. 750లో ఈ గ్రామాన్ని స్థాపించినట్లు తెలుస్తుంది. ఈ గ్రామాన్ని శ్రీ వైష్ణవ సంప్రదాయానికి చెందిన వేద బ్రాహ్మణులకు ఆయన దానం చేసినట్లు విశ్వసించబడుతోంది.

9వ శతాబ్దం చివరి భాగంలో చోళులు ఈ ప్రాంతాన్ని ఆక్రమించి తమ ఆధీనంలోకి తీసుకున్నారు. పరాంతక చోళుడు I (907–950), రాజరాజ చోళుడు I (985–1014), రాజేంద్ర చోళుడు I (1012–1044), కులోత్తుంగ చోళుడు I (1070–1120) కాలానికి చెందిన అనేక శాసనాలు ఈ ఆలయానికి చేసిన దానాలు, సేవలను సూచిస్తున్నాయి. చోళుల పాలన కాలంలో ‘‘కుడవొలై’’ అనే విధానంతో గ్రామస్థాయిలో ప్రజాప్రతినిధులను ప్రజాస్వామ్య పద్ధతిలో ఎన్నుకున్నట్లు ఈ శాసనాలు వివరిస్తాయి. పరాంతక చోళుడి పాలనలో గ్రామ పాలనా సంస్థల కోసం ప్రజాస్వామ్య ఎన్నికల విధానం అమలులో ఉందని ఈ ఆలయ శాసనాలు స్పష్టంగా తెలియజేస్తున్నాయి.

13వ శతాబ్దంలో ఈ ప్రాంతం మరియు గ్రామం పాండ్యుల పాలనలోకి వచ్చాయి, ఆ తర్వాత తెలుగు చోళ పాలకుడైన విజయ గండగోపాలుని ఆధీనంలోకి వెళ్ళాయి. తర్వాతి కాలంలో, ఈ గ్రామం పల్లవ నాయకులు, తెలుగు చోళులు, శంబువరాయర్లు మరియు చివరకు కుమార కంపణుని చేతుల్లోకి మారింది. విజయనగర చక్రవర్తి కృష్ణదేవరాయలు (1502–29) ఈ గ్రామంలోని వైకుంఠ ఆలయం, సుబ్రహ్మణ్య ఆలయం మరియు కైలాసనాథ ఆలయాలకు విరాళాలు అందించారు. ఈ ఆలయం ఒక వారసత్వ స్మారక చిహ్నంగా ప్రకటించబడింది మరియు భారత పురావస్తు సర్వే సంస్థచే నిర్వహించబడుతోంది.

శిల్పకళ
201x201px|thumb|ఆలయ ప్రధాన గర్భగృహం
వైకుంఠ పెరుమాళ్ ఆలయం సుమారు 0.5 ఎకరాల (0.20 హెక్టార్ల) విస్తీర్ణంలో విస్తరించి ఉంది. గర్భగుడిలో శ్రీదేవి మరియు భూదేవి ఇరువైపులా కొలువై ఉండగా, వైకుంఠనాథుని విగ్రహం కూర్చున్న భంగిమలో ప్రతిష్ఠించబడి ఉంది. అక్కడ 2,500 చదరపు అడుగుల (230 చదరపు మీటర్ల) విస్తీర్ణంలో ఒక సమావేశ మందిరం ఉంది. ఆలయం పైకప్పు గోడలపై ఆధారపడి ఉంటుంది మరియు అక్కడ స్తంభాలు లేవు. సమావేశ మందిరం గోడలపై చోళుల కాలం నాటి శాసనాలు చెక్కబడి ఉన్నాయి.. కులోత్తుంగ చోళుడు ఈ సభామండపానికి పైకప్పును నిర్మించాడని, దాని ద్వారా ఇది ఆలయంతో పాటు సభామండపంగా ఉపయోగించబడిందని భావించబడుతోంది. మరో అభిప్రాయం ప్రకారం, మొదట మొత్తం నిర్మాణం ఒక సభామండపంగా ఉండి, కులోత్తుంగ చోళుడి పాలన సమయంలో అది కూలిపోయింది. అనంతరం ఆయన వైకుంఠ పెరుమాళ్ విగ్రహాన్ని కలిగి ఉన్న ఆలయంతో పాటు సభామండపాన్ని తిరిగి నిర్మించాడు. కొన్ని శాసనాల ప్రకారం, గ్రామాన్ని ఆగమ శాస్త్రాల ప్రకారం ప్రణాళికాబద్ధంగా నిర్మించి, గ్రామ మధ్యలో సభామండపాన్ని ఏర్పాటు చేసి, దాని చుట్టూ గ్రామంలోని ఆలయాలను నిర్మించినట్లు పేర్కొనబడింది.

కుడవొలై విధానం
277x277px|thumb|left|విమానంపై కనిపించే నరసింహుని స్టక్కో విగ్రహం
ఈ ఆలయ శాసనాల ప్రకారం, గ్రామస్తులు తమ స్వంత ప్రతినిధులను తామే ఎన్నుకునే అనుమతి ఇవ్వాలని పాలకులను కోరారు. పరాంతక చోళుడు వారి అభ్యర్థనను స్వీకరించి, గ్రామ ప్రతినిధులను ప్రజాస్వామ్య పద్ధతిలో ఎన్నుకునే ‘‘కుడవొలై’’ (బ్యాలెట్) విధానాన్ని అమలు చేశాడు. ఎన్నికల నిబంధనలు, ప్రతినిధులు, ఓటర్ల అర్హతలు శాసనాల్లో విపులంగా వివరించబడ్డాయి. గ్రామస్తులు ఒక సాధారణ స్థలంలో సమావేశమై, తమకు ఇష్టమైన ప్రతినిధి పేరును తాటి ఆకుపై రాసి, దానిని ఒక కుండలో వేసేవారు. తమిళ భాషలో ‘‘కుడం’’ అంటే కుండ, ‘‘ఒలై’’ అంటే తాటి ఆకు కావడం వల్ల ఈ విధానానికి కుడవొలై అనే పేరు వచ్చింది. తీర్థయాత్రలో ఉన్నవారు లేదా వృద్ధాప్యంలో ఉన్నవారికి మాత్రమే ఓటు వేయడం నుండి మినహాయింపు ఇచ్చేవారు.

అభ్యర్థులకు కనీస వయస్సు, విద్యార్హతలు, ఆస్తి వంటి అర్హతలను నిర్దేశించారు. అభ్యర్థులు తమ స్వంత స్థలంలో ఇల్లు నిర్మించి ఉండాలి, ఇతర కమిటీలలో సభ్యులుగా ఉండకూడదు, అలాగే వారి వయస్సు 35 నుండి 70 సంవత్సరాల మధ్య ఉండాలి అనే కఠిన నిబంధనలు ఉండేవి. ప్రతినిధులు తమ బాధ్యతలను సరిగా నిర్వర్తించకపోతే, ఓటర్లకు వారిని పదవి నుండి తొలగించే హక్కు కూడా ఉండేది. అవినీతికి పాల్పడిన వారిపై కఠిన శిక్షలు విధించేవారు. దోషిగా తేలిన వారి తదుపరి ఏడు తరాలు ఎన్నికల్లో పోటీ చేయరాదని శాసనాల్లో పేర్కొనబడింది. ఈ సంస్థ 13వ శతాబ్దంలో చోళుల పాలన ముగిసిన తర్వాత క్రమంగా అంతరించిపోయింది. అప్పటి భారత ప్రధాన మంత్రి అయిన రాజీవ్ గాంధీ ఈ ఆలయాన్ని సందర్శించిన అనంతరం ఈ వ్యవస్థ నుంచి ప్రేరణ పొందారని, భారతదేశ గ్రామాలలో స్థానిక సంస్థల వ్యవస్థ అయిన పంచాయతీ రాజ్ ను మెరుగుపరచాలని ఆయన పట్టుదలగా సూచించినట్లు పేర్కొనబడింది.

సూచనలు

వర్గం:కాంచీపురం జిల్లాలోని హిందూ దేవాలయాలు
వర్గం:విష్ణు దేవాలయాలు
వర్గం:తమిళనాడు దేవాలయాలు
వర్గం:తమిళనాడు పర్యాటక ప్రదేశాలు
వర్గం:తమిళనాడు పుణ్యక్షేత్రాలు